
1. 


Minu väikene Eedi, olles kümneaastane 
koolijüts, jutustas mulle juba läinud aastal 
säravsilmil uuest õpetajast . Annukist, kes 
esimest aastat nende klassis eestikeele tundisi 
hakkas andma. Ta olevat koolis nii lõbus 
ja naljakas, et tund nagu lennates mööda 
läheb. Õpetavat nii hästi ja sõbralikult, et 
kõik ruttu ja hõlpsasti meelde jääb, ja igaüks 
tahtvat tema juures oma õpitükki hästi mõista. 
Märkasin seda ka oma Eedist: ta õppis küll 
kõik oma õpitükid korralikult, aga esimesena 
olid tal koolist tulles ikka eestikeele õpe- 
raamatud käes. Aga kuri olevat õpetaja 
Annuk ka, kui klassis mõni vallatu poiss 
juhtuvat olema, kes kuidagi sõna ei taha kuulda, 
midagi *ähele ei pane, teisi seljatagant töngib 
ja igasuguseid koerustükka teeb. Mineval 
aastal saatnud kaks niisugust poissi koolist 
koguni minemagi. 


Aga kõigest hoolimata: Eedi armastas õpe- 
taja Annukit väga ja jutustas, et ka teised 
koolivennad teda väga armastavat. 

Täna, uue kooliaasta esimesel päeval, oli 
Eedi nägu koolist koju lipates aga otse 
lõkendav. 

— Noh, kuidas koolis läks, mu poiss? 
küsisin. 

— Toredasti! — vastas ta vaimustatuna. 

— Soo-oh! No kuidas siis? 

— Tänane eestikeele tund oli puhas nalja* 
tegemine. 

— Või puhas naljategemine. Mis nalja seal 
siis tehti? 

— Õpetaja Annuk ikka. Tead, isa... 

— Ja-ah? , 

— Vaat mis ta tegi: tuleb klassi, käes 
raamatut ega mitte midagi, vaid ainult kimp 
valgeid narmaid, näe, nii pikad. — Eedi siru- 
tas oma käekesed laiali, millest nägin, et 
narmaste pikkus võis olla umbes kolm jalga. 

— Noh, ja mis ta siis tegi? küsisin uudis- 
himuga. 

— Tuleb klassi, teretab, poisid teretavad 
vastu, ja küsib narma kimpu näidates: ,Kes 
teab ütelda, mis asi see on?“ — ,Narmad!“ 
hüüab klass vastu. ,,Tõesti?!“ — vastab 
Annuk imestava näoga: ,,Mõtelge ikka järele!“ 
Poisid kõik korraga tõsiseks. Eks olnud 
imelik, isa? 

— No jah, ja edasi? 


— Annuk küsis siis Lauba Juku käest: 
»Ütle õige sina, mis asi see päris on!“ — 
Tema kogeles, kogeles, ja ütles viimaks: ,ei 
tea!“ Küsis minu käest, mina ütlesin: ,,lõn- 
gad!“ Annuk naerma ja küsib kolmanda 
käest; see vastab uuesti: ,narmad!“ Neljas 
ütles: , See on kete!* mispeale Annuk jälle 
naerma pahvatas. Viimati ei teadnud enam 
keegi, mida vastata. Mõni kordas, mis teised 
juba ära öelnud, mõni ütles, et ei tea. Ja 
kui terve klass niiviisi läbi oli küsitud, sele- 
tas Annuk muigates: 

»Noh, olgu kuidas on, tublid poisid olete 
mul kõik, mõned ainult natukene arad ja ei 
taha uskuda, mis oma silmadega näevad. 
Muidugi on nad ,narmad,* ,lõngad,“ ehk 
»kete,“ isegi ,niidid,“ kui öelda tahate, üks- 
kõik kuidas. Mina aga annaksin talle veel 
ühe nime ja see on: ,ühistegevus.“ Kes 
on teist seda sõna enne kuulnud? 

— Tuli välja, et mitte keegi ei olnud 
kuulnud. Isa, miks sina mulle sellest sõnast 
midagi ei ole seletanud? 

Mul oli natukene piinlik selle küsimuse 
pärast. Olin selle sõnaga ajalehtedes küll 
varemgi ühtepuhku kokku puutunud, tead- 
sin umbes ka, mis ta tähendas, aga põhja- 
likumalt ei olnud ma ta tähendusega iialgi 
tegemist teinnd. Vastasin Eedile: 

— See on ju suurte inimeste asi, egas 
sina sellest veel midagi aru saa. 


— Ära peta! sähvas poiss kindlalt vastu. 
— Tahad ma ütlen sulle? 

— Noh? 

— Ühistegevus on jõud, suur jõud! 

— Tohoo? Ja kust sa seda siis nüüd nii 
kindlasti tead? 

— Õpetaja Annuk seletas! Ja huvitav oli: 
Tõmbab kimbust ühe niidikese välja, riputab 
seda klassi ees ja küsib naeratades: ,Mis te 
arvate, poisid, kas keegi teist jaksab selle 
katki kiskuda, kui ma teisest otsast kinni 
hoian ?“ 

Poisid hakkasid naerma. «Annuk seletama: 
»Ärge naerge ühtigi, võib olla et ei jõua?“ Poi- 
sid kõik vastu: ,Jõuame!“ — , Teeme proovi!“ 
ütleb Annuk. Lauba Juku proovis esimesena. 
Ei saanud veel hakatagi, juba oli lõng rapsti 
katki. ,Tugev!“ naeris Annuk. Mõned teised 
proovisid veel, ikka muudkui ,rapsti“ ja 
»rapsti.“ Naeru oli klassis laialt. Ja kudas 
sa siis ka ei naera, kui Annuk ennast veel 
rumalamaks teeb ja ütleb: ,,Mina küll poleks 
uskunud, et te nii tugevad olete!“ — See- 
juures ise käsa lootusetult langeda lastes. 
Mõni silmapilk läks mööda ja Annuk muutus 
uuesti tõsisemaks. ,Kas te siis ikka tõesti 
kõik narmad niiviisi katki kisuksite?“ — ,Ki- 
sume!“ Hüüdsid poisid vastu. ,No seda ma 
küll ei usu!“ kinnitas Annuk jälle naljakalt 
ning kutsus minu oma juure: ,,Proovi kor- 
raks sina, Eedi!“ ja sirutab mulle terve kimbu 

otsa kätte. Teised kõik naerma. Mina nõnda- 
samuti. Nägin kohe, et õpetaja mind tüssata 
tahab, ja ütlesin: ,Niipalju ma korraga küll 
ei jõua!“ ,Tohho? No katsu ometi!“ Mina 
siis ka katsusin, aga võta näpust: narma- 
kimp mitte ei kõssanudki! ' Teised veel enam 
naerma. Annuk nõndasamuti. Ütleb - siis 
teistele: , Kas ehk mõni teine on tuge- 
vam?“ Keegi ei julgenud minna. ,,Kudas 
te siis nüüd .-nõnda arad oletete, narmad 
on ju needsamad?“ ,Aga neid on palju 
üheskoos“ — vastasid poisid: ,Ükshaaval 
küll, aga korraga mitte !* Õpetaja naera- 
tas, muutus siis: viimaks tõsisemaks ja hak- 
kas seletama: 

— Õigus, seda ma teile näidata tahtsingi. 
Kas võiksite mulle veel mõnda näitust tuua, 
mis selle narmalooga sarnased? 

Poistele ei tulnud äkitselt kellelegi midagi 
meelde. Õpetaja aitas: 

— Kas te talvel sula lumega pall, olete 
veeretanud ? 

Mina mõistsin, kohe, kuhu poole õöetija 
tüürib, ajasin käe püsti ja vastasin: ,,Mina 
olen. Esialgu ajan üksinda, viimaks ei jõua, 
siis võtan teise abiks ja kui ka kahekesi 
enam ei jõua, siis kolmanda ja nii ikka edasi... 

— Ja siis jõuate küll? 

- Üheskoos jõuame. 

— Õige! Kes toob veel mõne näituse? 

Ajaloost näiteks. . 


- 


Üks poiss seletas midagi metsinimestest, 
kes hulgaviisi metsloomade vastu võitlesid 
ja nende peale jahti pidasid, teine millegist 
muust ja nii edasi. Õpetaja küsis näiteid 
igapäevasest elust, mille peale poisid kivide 
ja kändude kaalumisest ja kandmisest, majade 
ehitamisest ja paljust muust jutustasid. Vii- 
maks küsis Annuk veel Lauba Jukult: 

— Aga mis arvad, kas sa venelastega sõ- 
dida oleks jaksanud? 

— Ei. 

— Aga kuidas Eesti vabariik jaksas? 

— Seal sõdisid šadatuhat eestlast üheskoos. 

— Õige. Tähendab — igalpool samasu- 
gune lugu kui selle narmakimbukesega. Iga 
üksik narmas on nii nõrk ja pude, et teda 
iga teiesugunegi põngerjas katki võib rapsida, 
aga tervele sellele kimbule pane kas või terve 
klass teid otsa, ei kõssagi, eks ole nii? Tä- 
hendab ühistegevuses on jõud ja see teeb 
tugevaks? 

— Teeb. 

— Ja teie tahaksite muidugi niisamuti 
tugevaks saada. Või ei taha? 

— Tahame! oli klass ühest suust nõus. 

— Tubli, ma tahaks selle kohta teile natu- 
kene nõu anda. Teie muidugi käite igapäev 
suurtest raamatukauplustest mööda ja peatate 
nii mõnigi kord nende aknate all, eks? 

— Käime. 

— Ja need on muidugi õige meeldivad 

asutused teile, ostaksite sealt heameelega iga- 
päev midagi? 

— Ostaksime küll, aga ei ole niipalju raha; 
vastas üks. 

— Ja raamatud on kallid, kaebas teine. 

— Aga kuidas raamatukaupmeestel nii- 
palju raamatuid võib olla, mis te arvate? — 
küsis Annuk edasi. 

— Neil on palju raha, — arvas Lauba Juku. 

— Ja nad on rikkad, — kinnitab Sandre 
Martin peale. 

— Õigus, neil. on palju raha ja nad on 
rikkad. Aga mis te arvate, kust nad selle 
raha ja rikkuse on saanud? —- küsis õpe- 
taja edasi, mille peale mina vastasin: 

— Nad müüvad raamatud ja saavad selle 
pealt kasu. 

— Aga kuidas nad seda kasu saavad? 

— Nad*ostavad ise odavamalt ja võtavad 
müües rohkem. 

— Aga miks sina sealt ei osta, kust oda- 
vam saab? 

Mina ei teadnud selle peale midagi vastata. 
Kuid õpetaja Annuk seletas ära, kuidas see 
sünnib: Need, kes raamatuid trükivad, müü- 
vad raamatud kaupmeestele palju odavamini 
edasi kui pealtrükitud hind näitab. Nii saa- 
vad raamatukaupmehed raamatu, millel 100 
marka hinnaks peale trükitud, 70 marga eest 
ja veel odavamgi kätte, õpilase käest aga 
võtavad ikka 100 marka ja saavad sellepärast 

iga raamatu pealt 30 marka kasu. Paberi, 
tindi, kaustikute ja kõige muu kauba pealt 
nõndasamuti, ja hulga kauba pealt koguvad 
aasta jooksul niiviisi sajad tuhanded margad. 
Õpilane ei saa kunagi niisuguse odava hinna 
eest raamatut osta, sest et trükkijad raama- 
tuid ükshaaval ei müü, vaid ainult hulgaviisi. 
Hulgaviisi osta jõuavad. aga ainult kaup- 
mehed. Paljud raamatukaupmehed trükivad 
ka ise mitmesuguseid raamatuid ja võiks neid 
ka ükshaaval odavama hinnaga müüa, kuid 
seda nad ei tee, vaid on omavahel niiviisi 
kokku leppinud, et ainult teistele kaupmees- 
tele odavamalt annavad, õpilaste käest aga 
ikka niipalju võtavad kui peale on trükitud. 
Sest muidu ei annaks teised trükkijad ka oma 
raamatuid neile odavamalt, 

— Mis sina arvad, isa? — küsis Eedi 
minult vahele: Kas see lugu tõesti on niiviisi ? 

— Eks ta on muidugi, kui õpetaja niiviisi 
seletab, — vastasin nõusolevalt, mispeale 
Eedi jätkas: 

— Aga õpetaja Annuk seletas, et ka meie, 
esimese klassi poisid, kui me nelikümmed 
poissi kõik ühte nõusse heidame, nii tugevaks 
võime saada nagu kaupmehedki ja raamatuid 
samasuguse hinnaga osta nagu nemad! 

— Sooroh. Ja kuidas ta seda siis seletas? 

— Vaat niiviisi: Meie, nelikümmend poissi, 
heidame kõik ühtekokku ja asutame tarvi- 
tajateühisuse. Sinna maksame igaüks nii- 

palju raha sisse, kuipalju eest meil praegu 
sügisel tarvis on korraga raamatuid, vihkusi, 
kaustikuid ja muud kraami osta. Õpetaja 
Annuk oli välja rehkendanud, et selleks vaja 
läheb 800 marka. Õpetaja hakkab ise ühi- 
suse esimeheks ja see ühisus on siis niisama- 
sugune kui raamatukaupmees, kes raamatud 
trükkijate käest samasuguse odava hinnaga 
saab. Aga tema on palju parem kaupmees, 
sest tema ei võta 100 margalise raamatu 
pealt mitte 30 marka kasu, vaid palju vähem. 
Esialgu võtab ta raamatu eest küll nõnda- 
sama palju kui peale on trükitud, aga kasu 
jääb kõik ühisuse kassasse ja aasta lõpul 
rehkendatakse välja, kuipalju ühisusel kaup- 
lemisega kulu on olnud. Kulu arvatakse siis 
kasust maha ja mis üle jääb, on kõik meie 
eneste oma. 

— Või nii! Hakkate siis korraga päris 
kaupmeheks. 

— Hakkame! Eks ole tore?! 

— Vaadake aga järele, et sisse ei kuku. 

— Ei kuku. Õpetaja härra kinnitas, et 
ei kuku. Lubas ise ühisuse esimeheks ha- 
kata ja kas või omast taskust välja - maksta, 
kui ühisus kahju saab. 

— Soo-oh? Asi on ju siis päris kindel. 

— Päris kindel. Ja täna kell 5 läheme 
kõik kooli kokku, kus ühisuse juhatuse ära 
valime ning igaüks 800 marka sisse mak- 

same. Kes tahab, võib ka homme ja üle- 
homme maksta. 

— Aga sina muidugi täna?... 

— Maksaksin küll, kui isa annab... 

— Eks ma siis muidugi anna. Mul ju 
ükskõik, kust oma raamatud saad, kas poest 
või ,ühisusest.“ 

— da tead: ka teistes klassides asutab 
õpetaja Annuk niisuguse ühisuse. Meie oma 
on esimene. 

— Aga kuhu te oma kaupluse siis panete? 
Teil pole ju poeruumi? 

— On. Direktor olla lubanud kohe terve 
toa anda. Kõik meie kooli 8 ühisust pane- 
vad oma kaupluse sinna. Ja oma klassis 
võime õhtupoolikuti alati ühisuse koosole- 
kuid pidada. j 

Kell !/25 läks Eedi koosolekule ja võttis 
minult 800 marka kaasa. Kui kella 7 paiku 
tagasi jõudis, lõkendasid silmad uuest rõõ- 
must: feda olla ühisuse sekretäriks valitud, 
kes kõik kaustikkusse üles peab kirjutama, 
mis ühisus teinud ja teha otsustanud. Lauba 
Juku pidavat teda aitama kui kirjatoimetaja 
abi. Õpetaja Annuk ise olla esimees, kelle 
käes ka ühisuse raha seisab. Sandre Martin 
olla arvepidaja, kes kõik kviitungid ja arve- 
raamatud õpetaja Annuki käes seisva ühisuse 
raha üle korras peab. Peeter Tondu. aga 
saanud esimehe abiliseks, sest ta olla kõige 
targem poiss klassis ja kõige parem kõnemees. 

Eedil olid kõik õpitunnid enne ühisuse 
koosolekule minemist juba ära õpitud. Nüüd 
tuhnis ta kunni magamaminekuni mingisu- 
guste lehekeste ja vihukeste kallal, kriipsutas 
ja kirjutas. Need olevat ,ühisuse dokumen- 
did, mida vaja korras pidada,“ nagu ta seletas. 
Ma ei seganud "tema tööd. Hommikul enne 
Eedi ülestõusmist ei suutnud ma siiski oma 
uudishimu taltsutada, vaid lasksin silmad üle 
mustalt valmiskirjutatud koosoleku protokolli 
käia, mis nähtavasti selleks oli valmistatud, 
et teda pärast õpetaja Annukile näitamist 
protokolliraamatusse, Eedi raamatute vahel 
seisvasse puhtasse kaustikusse, puhtalt sisse 
kirjutada. Protokollis seisis: 


»T... gümnaasiumi [. tarvitajateühisuse 

asutamise koosolek 

25. augustil 1920. sama gümnaasiumi 

1. klassi ruumis. 

Koos: õpetaja hra Annuk ja järgmised 1-se 
klassi õpilased: (järgnevad 40 nime). Koos- 
oleku juhatajaks valitakse ühel häälel õpe- 
taja Annuk, kirjatoimetajaks õpilane Eduard 
Paas. Õpetaja Annuk loeb ühisuse põhikirja 
ette ja seletab ära, kuidas ühisus töötama 
hakkab ning kuidaviisi iga põhikirja punkti 
tuleb täita. 

Seletab veel, missugune kasu ühisuse 
asutamisest on ja käseb siis kõiki koos- 

olijaid kätt üles tõsta, kes selle poolt on, 
et ühisus asutatud saaks. Kõik tõstavad 
käed püsti. Õpetaja Annuk teatab, et sel- 
lega ühisuse asutamine ühel häälel otsustatud 
on. Selle järele küsib ta, kas kõik ka põhi- 
kirja poolt on, mille ta ette luges. Jällegi 
tõstavad kõik käed püsti. Õpetaja Annuk 
teatab, et sellega ka ühisuse põhikiri ühel 
häälel vastu on võetud ja palub koosolejaid 
põhikirjale oma nimed alla kirjutada selle tõen- 
duseks, et kõik põhikirja nõudmisi tõotavad 
täita. Põhikiri on järgmine: 


«T... gümnaasiumi esimese tarvitajateühisuse 
põhikiri. 

$ 1. Ühisuse eesmärgiks on oma liikmetele 
raamatute ja teiste koolitarbete muretsemine. 

8 2. ÜhiSuse liikmeteks on järgmised õpi- 
lased (järgnevad 40 esimese klassi õpilase 
nime), kes liikmeteks jäävad kunni kooli 
lõpetamiseni ehk senikaua, kui nad oma 
kaasõpilastest edasijõudmise poolest maha 
jäävad ja teiseks aastaks samasse klassi jäe- 
takse. Peale nende võivad ühisuse liikmeteks 
astuda kooliõpetajad ja uued õpilased, kes 
pärast ühisuse asutamist samasse klassi vastu 
võetakse, kus teised ühisuse liikmed õpivad. 
Liikmeks vastuvõtmine sünnib ühisuse juha- 
tuse poolt. 

8 3. Ühisuse liikmed valivad igal sügisel 
ja pealejõulusel järjekorralisel üldisel koos- 

olekul lihtsa häälteenamusega oma keskelt 
järgnevaks õpepoolaastaks Š-liikmelise juha- 
tuse järgmiste ametitega: Esimees ja tema 
abi, sekretär ja tema abi ning arvepidaja. 
Vähemalt üks juhatuse liige tuleb valida 
kooli õpejõudude hulgast. 

Samadel koosolekutel valitakse ühisuse 
kassa- ja arvepidamise revideerimiseks 3-me 
lükmeline revisjoni kom misjon. 

8 4. Ühisuse liikmed kohustavad endid 
ühisuse põhikirja allakirjutamisega kõiki omi 
koolitarbeid ainult ühisuse ladust ostma, ja 
nende tarbeainete muretsemiseks maksab iga 
liige õpepoolaasta algul ühisuse kassasse 
teatava summa, mis õpepoolaasta valgul pee- 
tava üldise koosoleku poolt selle järele kind- 
laks määratakse, kuipalju tarvis on iga 
õpilase jaoks korraga tarbeasju muretseda. 

8 5. Kõik ühisuse raha seisab juhatus- ° 
liikme õpetaja käes, kes ka tarvilikud tarbe- 
asjad sisse ostab ja seisvaid summasid juha- 
tuse otsusel oma nimel ka rahaasutustesse 
hoiule võib anda. 

8 6. Iga liige saab arveraamatu, kuhu kõik 
sisse kantakse, missuguse kauba ta ühisusš käest 
saanud ja missuguse summa eest, nõndasamuti 
ka, kuipalju ta ühisusesse raha maksnud. 

8 7. Iga õpepoolaasta lõpul valmistab 
ühisuse arvepidaja ühisusele kulude ja tulude 
aruande, mis ühes revisjoni kommisjoni otsu- 
sega järjekorralisele üldisele koosolekule kin- 

nitamiseks ette pannakse. Ühisuse puhas- 
kasu jaotatakse liikmete peale ühetasaselt 
ära, kantakse arveraamatusse nende arvele 
ja jäetakse ühisuse kassase. 

$ 8. Liige, kes koolis mitte edasijõudmise 
(teiseks aastaks samasse klassi jätmise) ehk 
koolist lahkumise tagajärjel ühisusest välja 
langeb, saab tema arvele tähendatud puhta- 
kasu, juhatuse sellekohase otsuse - põhjal, 
ühisusest kätte. 

$S 9. Ühisuse korralisi üldiseid koosolekuid 
peetakse iga õpeaasta jooksul kolm: 1) sügi- 
sel õpeaasta algul, 2) jaanuari kuul õpetöö 
algul ja 3) kevadel õpeaasta lõpul. Erakor- 
* ralisi üldiseid koosolekuid võib juhatus tar- 
vidust mööda igal ajal kokku kutsuda. Üldi- 
seid koosolekuid juhatab koosoleku enese 
poolt 'selleks valitud juhataja. Koosolek on 
otsuse võimuline, kui vähemalt */3 kõigist 
liikmetest koos. 

8 10. Ühisuse juhatuse koosolekuid pee- 
takse tarvidust mööda, aga mitte vähem kui 
üks kord kuus. Juhatuse koosolekuid juha- 
tab ühisuse esimees ehk tema abi, ja need 
koosolekud on otsusevõimulised, kui vähemalt 
3 juhatuse liiget koos. 

8 11. Ühisuse tegevus loetakse lõpetatuks, 
kui üldisel koosolekul vähemalt ?/3 kõigist 
liikmetest selle poolt on. Iseenesest lõpeb 
ühisuse. tegevus aga liikmete lahkumisega 
T. gümnaasiumist, kooli lõpetamise puhul. 

Ühisuse tegevuse lõpetamisel inakdtälkse 
igale liikmele tema arvele kantud puhtakasu 
summa korraga välja, kui lõpetamise koos- 
olek selle kohta ?/3 häälteenamusega mingi- 
sugust muud otsust ei tee.“ 

Edasi järgnesid protokollis veel teated selle 
kohta, kes ja kui mitme häälega ühisuse 
juhatusesse valitud, ning lõpuks otsus, milles 
juhatusele kohuseks tehakse viibimata tarvi- 
likkude õperaamatute muretsemiseks samme 
astuda, milleks iga liige ühisuse kassasse 
kolme päeva jooksul 800 marka peab ära 
tooma. 

Soo, nii siis oli minu Eedi järsku ühis- 
tegelaseks saanud. Ta oli minust ette jõud- 
nud, sest mina ei olnud seniajani veel ühegi 
tarvitajateühisusega tegemist teinud, veel 
vähem selle juhatuse liikmeks olnud. 


2. 


Nagu märkasin, huvitas Eedit see ühis- 
tegevuse-värk, mis nad õpetaja Annuki juha- 
tusel oma koolis ajama hakanud, üliväga. 

Kui uued raamatud käes, näitas ta neid 
mulle õnneliku seletuse saates: näe, see mak- 
sab poes 100 marka, meie saime 90-ga, see 
75, meie saime 70-ga. See kaustik poes 10 
marka, meil 8. See paber poes 2 marka 

poogen, “meil 180 penni. Ja kõige selle juu- 
res jäävat ühisusesse kauplemisest ikkagi 
veel kena summakene kasu. 

Kord, mõni nädal enne jõulu, teatab poiss 
ühisuse juhatuse koosolekult koju lipates 
rõõmsalt : 

— Tead, isa: Mina olen ühisusest kõige 
oma 800 marga eest kauba nüüd kätte saanud. 

— Ja tahad nüüd muidugi uut raha? kü- 
sisin naljatades. 

— Ei taha, vastas poiss kindlalt. — Meie 
ühisus on nüüd juba nii tugev, et enne jõulu 
ilma uue sissemaksuta kõike võib muretseda, 
mis poistele vaja. Arvasime täna kokku ja 
tuli välja, et kasurahasid üle 6000 -marga 
kassas on, see on iga poisi kohta enam kui 
150 marka. ; 

— Tõesti? 

— Päris kindlasti! Ja selle juures oleme 
pealegi kõik raamatud ja muud asjad veel 
odavamalt saanud kui poest! Jatkas Eedi 
peaaegu vaimustuses. 

— See on ju siis väga hea! — katsusin 
mina -ta rõõmust osa võtta. 

— Tore, see Apnuki ühistegevus on tõesti 
tore! 

— Aga kuidas on teie ühisuse kuludega 
lugu, nende peale pole te muidugi veel 
mõelnudki ? 

— Kulud — need ei ole midagi, muidu 
täppeke: Protokolli raamat 45 marka, tint, 

suled paber 50 marka, arveraamatud ühisu- 
sele ja liikmetele 160 marka, ladutoa üür 
500 marka, ei tee tuhandat markagi välja! 

— Või nii, siis läheb teie kauplemine seal 
ju õige hästi! a 

— Toredasti! Aga ma ütlen, isa: Need 
raamatukaupmehed saavad vist küll ikka 
tõesti palju raha. Mõtle ometi: Meie esi- 
mene klass üksinda teeb poole aastaga 6000 
marka puhast, aga raamatukauplustest osta- 
vad kümned koolid ja muu rahvas veel peale 
selle... Aga meie ainult vilistame nüüd 
raamatukaupmeeste peale! 

Mõni päev hiljem tuleb poiss ühisuse 
erakorraliselt üldkoosolekult ja seletab: 

— See Annuk on tõesti üks nupukas mees. 
Tead, mis ta täna jälle seletas? 

— Eks muidugi oma ühistegevusest, — 
naersin ma vastu. 

— Ühistegevusest küll, aga nüüd kogu 
teist moodi. 

— Ja kuidas siis jälle? 

— Päris imelik, mõtle ometi: Iga ühisuse 
liige maksab ainult 50 marka ja saab selle 
eest 40 ilusat ja huvitavat raamatut, millest 
igaüks läbisegi oma 100 marka maksab, 
mõned on kallimad, teised odavamad. 

— See on ju siis päris vingerpuss! 

— Tahad, ma seletan kuidas me seda 
teeme: Meie asutame oma tarvitajateühisuse 
juure liikmete jaoks raamatukogu. Iga liige 

maksab selle heaks-pooles aastas 50 marka 
raamatukogu maksu. Ühisus määrab oma 
puhaskasust 1000 marka juure ja see kõik 
kokku teeb 3000 marka. Raamatuid ostame 
ühisuse kaudu ja nii saame 3000 margaga 
ligi 4000 marga eest raamatuid. Jõuluks 
saame igaüks ühe raamatu lugeda, pärast 
viime need tagasi ja saame jälle teise, nii 
käivad kõik raamatud järgimööda igaühe 
käest läbi ja meie oleme 50 marga eest 
tervelt 40 sajamargalist raamatut läbi lugenud. 
Iga raamat maksab meile seega ainult 1 mark 
ja 25 penni, kas ei ole imelik?! 

— Aga need raamatud ei ole siis ju ikkagi 
mitte teie omad... 

— Kuidas ei ole: nad ühisuse omad ja 
seega meie kõikide omad! Ühisus — see 
oleme ju meie ise! 

— Õigus, õigus! kiitsin järele, nähes, et 
vaidlemine mu väikese ühistegelasega enam 
midagi ei maksa. Ja järgmisel hommikul 
kooli minnes andsin poisile 50 marka raamatu- 
kogu maksuks kaasa... 

Pühade vaheajal, kui Eedi esimese oma 
raamatuga, mis tema tarvitajateühisuse pit- 
satit kandis, koju tuli, ei suutnud ma oma 
imestust tagasi hoida: raamat oli niisugune, 
nagu raamat ikka, kuid veel ühtegi ei olnud 
ta — x niisuguse = ahnusega lugenud, — kui 
just seda. Viimaks aimasin, et küllap* ta 
tõmbejõud vist küll sellest tuleb, et raamat 

on oma ühisuse: muretsetud, kus poisid ise 
otsustajad ja tegijad. Pühad läksid mööda, 
ja uus raamat uue raamatu järele käis poisi 
käest läbi. .Imestasin, kust ta selle isu 
võtab, et neid nii kiiresti läbi varistada. 
Viimaks tunnistas poiss ise, et mu aimdus 
õige oli olnud: 

Ma ei tea, kuidas need ühisuse raamatud 
kõik nii huvitavad on. Kooli kogu raamatud 
on palju igavamad! 

Ei olnud parata: Nüüd pidin minagi täiest 
südamest sedasama tunnistama, mida Eedi 
ise sügisel koolist tulles kord uhkelt tähendas : 
ühistegevuses on jõud!... 


3. 


Ei läinud kuigi kaua aega mööda, kui ma 
juba märkama pidin, et Eedi oma ühistege- 
vusega päris tormiks läks. Ta ei leppinud 
enam oma ühistegevusega, vaid hakkas en- 
nast koguni juba minu perekonnaasjadesse 
segama. Ühesõnaga: tuli avalikuks see, mille 
kohta vanasõna ütleb, et — ,muna õpetab 
kana.“ 

See oli jaanuarikuu esimese koolipäeva 
õhtul. Eedi tarvitajateühisus oli oma ,,korra- 
list“ jaanuarikuu üldkoosolekut pidanud, kus 
otsuseks oli tehtud, et iga liige teise pool- 

aasta koolitarvete muretsemiseks ainult 200 
marka veel ühisuse kassasse peab maksma, 
sest et peale mõninga muu pudi-padi üksainus 
uus kooliraamat juure osta tulevatki. 

Mul oli hea meel, et nii odavasti peasen, 
aga poiss: ei lõpetanud veel juttu: 

— Tead: õpetaja Annuk seletas, et meie 
ühisus esimesel poolaastal hea tagajärjega 
on töötanud. 

See ametlik sõna — ,hea tagajärjega“ — 
oli nii tõsiselt öeldud, et ma tahtmata mui- 
gama pidin. Kuid poiss kinnitas edasi: 

— Päris tõesti! Mõtle ometi: raamatu- 
kogu ja kõik muud kulud maha arvatud 
on ühisuse kassasse ometi veel 4800 marka 
järele jäänud, see teeb iga liikme kohta 120 
marka. Ja ainult .800 marga eest oleme 
igaüks kaupa ostnud! 

— Soo-oh? 

— Aga tead kuipalju veel teised ühisused 
on saanud: Kaheksanda klassi poistel on 
läbimüük olnud 1900 marka poisi kohta ja 
nende ühisuse kassas on kasu praegu 8000 
marka, tervelt 200 marka poisi kohta. Ja 
nende kulud on veel palju suuremad kui 
meil. 

— Kuhu te selle raha siis nüüd mõtlete 
panna? 

— Esialgu jääb kõik kassasse. Küll ta 
meile tarvis läheb. 

Ja nüüd hakkas see peale. Kuulake, mis 
poiss edasi kõneles: 

— Isa, ütle mulle, kuipalju kaupa sina 
aastas poest ostad? 

—— Eks ikka palju, — vastasin hooletult. 
— Kui juba sina 800 marga eest, mis siis 
, veel mina. 

Kuid poiss ei leppinud mu vastusega. Ühis- 
tegevus oli ta pea nii pinevile ajanud, et 
seal nüüd arvud nähtavasti aina keerlesidki. 

— Kui palju umbes? Kaheksa tuhande eest: 

Mõtlesin: ,Pagan võtku, hakkab viimaks 
veel küsims, mitu korda aastas restoraanis 
käin ja kuipalju kellnerile jootraha annan!“ 
Kuid polnud midagi parata, poiss pinnis ühe 
vastuse teise järele minult välja. 

— Võib: olla veel rohkemgi kui kaheksa 
tuhande eest. 

— Kümne?... 

— Ehk veelgi rohkem. A 

— Kahekümne? 

— No ütleme umbes 60.000 eest. — Um- 
bes teise samasuguse summa jätsin oma 
teada. 

— Kuuekümne tuhande eest?! 

— Ära tee midagi nii suuri silmi, juba 
sina ise lähed mulle midagi maksma, armas 
Eedi. Kas sa ei mäleta, mitu paari saapaid 
mul aastas läbi oled kulutanud? 

— Kolm. 

— Säh sulle. Ja 900 marka paar... 


n 

— Teeb kokku 2700 marka. 

— Nii. Ja riideid? 

— Neli ülikonda. 

— Läbisegi oma 1000 marka ülikond... 

— Teeb kokku 4000 marka. 

— Soo. Ja siis veel sukad, kindad, müts, 
särgid, aluspüksid, ja kõik mis igapäev kõhtu 
paned... arva nüüd ise pojukene! 

Ootasin, et mu Eedikene kõige selle peale 
nüüd viimaks ometi liigutatud saab ja val- 
vasin juba silmapilku, mil ta taskust rätiku 
võtab ning sellega silmi hakkab pühkima, 
kuid võta näpust: Koguni rõõmsamaks muu- 
tus ta ja hõiskas lõkendavail silmil: 

— Isa, küll võiksid sina siis palju kasu 
saada! 

— Säh sulle nüüd! Arvad? — küsisin poja 
hõiskamise peale peaaegu kärsitult. 

— Muidugi võiksid! — jatkab poiss veel 
kindlamalt. — Mõtle ometi: mina ostan poole 
aastaga ainult 800 marga eest ja saan 120 
marka kasu. 60 tuhande eest ostes peaksid 
sina siis vähemalt 60 korda 120 saama ja 
see teeb ju ometi 7200 marka, mõtle ometi isa! 

— Rehkendada oskad nähtavasti päris 
hästi, — püüdsin ma juttu kõrvale juhtida, 
kuid võta näpust, et Eedi seda laseb. Muud- 
kui väntab aga edasi: 

— Päris õigus, tervelt 7200 marka. Ehk 
kui arvame, et sinu ühisus niipalju ei teeni 
kui meie oma, aga 5000 tuleb ehk ikkagi, eks? 

— Võib olla, et teeniks aga meil pole ju 
niisuguseid ühisusi kui teil. 

— Ära valeta! — Sähvas poiss selle peale 
teravalt, nii et ma peaaegu jahmatana pidin. 
— Õpetaja Annuk seletas meile, et suurtel 
inimestel veel palju suuremad tarvitajateühi- 
sused on kui meil, niisugused, kust igasugu 
kaupa võib osta, ainult raamatuid mitte! Isegi 
riiet ja saapaid saavat. Ja polevat rohkem 
vajagi sisse maksta kui üks- või kakstuhat 
marka ja siis muudkui osta. Mida rohkem 
ostad, seda rohkem saad kasu aasta lõpul 
tagasi. Ainult selle raha» eest, mis sinna 
sisse makstud, ei saavat midagi, — niiviisi 
saame ainult meie! — Aga see seisab seal 
paigal ja kannab kasu. Ostma peab igakord 
uue raha eest. 

— Küll oled aga sina mul nupukas! 

— Miks sa niiviisi naljakalt kõneled, ühi- 
sus ju ometi Zoob kasu, ma tean seda! 

Oli kuidas ta oli, aga toon, millega Eedi- 
kene neid viimaseid sõnu lausus, oli nii, et 
see peaaegu hinge torkas. Ma märkasin äkit- 
selt, et olin oma põiklemisega talle haiget 
teinud, võtsin ta oma põlvele ja jutustasin 
ta pead silitades tõsisemalt: 

— Eedikene, eks sul vist ikka on õigus, 
aga suurtel inimestel on natukene tülikam 
ühisuses olla kui teil. Meil on ka küll ühi- 
sused, kuid need on meist tükk maad eemal, 
teised kauplused on palju lähemal ja ema 

ostab ikka ju sealt poest, mis lähemal on. 
Pealegi ei ole ühisuse poest ka kõike saada, 
mis meile vaja läheb, ühte kaupa on, teist 
jälle ei ole ja... 

— Aga seda kaupa, mis on, võiks ikka 
ju osta, saab ju kasu, eks isa? Miks siis 
kasu kaupmehele anda?... 

— Tõsi, Eedikene, aga egas suurte inimeste 
ühisused niipalju kasu annagi kui teil. Neil 
on palju suuremad kulud, suured ja kallid 
poeruumid, hulk müüjaid ja teenijaid... 

— Aga nad ju ikka annavad kasu, olgu 
kuipalju tahez, eks? 

— Seda nüüd küll... 

— Noo-jah. Aga kas sa sääl liige oled? 

Seniajani küll veel mitte, aga eks või 
ju astuda... 

— Astu, isakene, astu juba homme!... 
Kuule, eks see olegi ühisuse pood, millest 
me üleeila mööda tulime, see kahe päratu 
suure aknäga?..,. 

— Seesama küll. 

— Sealt võin ma ju koolis käieski alati 
mööda tulla ja igapäev kõike koju tuua, mis 
emale vaja; siis pole tal vaja omal käiagi, 
andke raha minu kätte ja mina toon! 

— Sa ei oska ju kõike tuua! 

— Küllap' juba oskan. Mõnikord võib ju 
ka ema käia ja ka sina ise võid käia, aga 
mina käin iga päev. Oi, oleks meie ühisu- 
sest kõik saada, küll ma siis tooksin! 

Õigust ütelda, mul oli omalgi natukene 
piinlik, kui Eedi järelpärimine mind sundis 
üles tunnistama, et ma tarvitajateühisuse liige 
veel ei olegi, poiss seesugusest liikmeksole- 
misest aga niisugust vaimustust tunneb, et 
lase aga olla. Ja ma ei igatsenud sel silma- 
pilgul midagi rohkem, kui et sellest piinlikust 
jagelemisest oma põisipõngerjaga võimalikult 
rutem lahti saada. Niisugusel puhul, kui 
ennast millegis süüdi tunned olevat, on järele- 
andmine õigel simapilgul kõige parem, ja ka 
mina ei leidnud praegu muud pääseteed kui: 

Leppisime kokku, et ma juba järgmisel 
päeval tarvitajateühisuse liikmeks astun. 


4. 


Ärgu aga keegi arvaku, et minu järele- 
andmine Eedile kuidagi viisi rahu majasse 
oleks toonud. See poisipõngerjas oli õpetaja 
Annukist ja tema ühistegevusest nähtavasti 
nii kihama pandud, et nüüd alles see õige 
trall peale hakkas. Iseäranis veel sellest 
saadik, kui ma oma ühisuse aasta koosole- 
kult ühel märtsikuu pühapäeval koju tulin 
ja ta järelandmata pärimiste peale teada sai, 
et minu ühisus eelmisel aastal ligi ühe mil- 
joni puhastkasu saanud ja et iga liige iga 
saja marga pealt, mille eest ta aasta jooksul 

ühisusest kaupa ostnud, kaks marka tagasi 
saab; ei jäänud talle muidugi teada saamata 
ka see, et raha pealt, mis iga liige ühisusesse 
osamaksuks sisse maksnud, 6 protsenti kasu 
on määratud; võeti paber ja rehkendati kohe 
välja, et tuleval aastal mina ka oma 2000 
margalise osamaksu pealt 120 marka teenin. 
Kuid pea viga ei seisnud mitte siin, vaid 
palju enam selles, et ma ilma poja kontrol- 
lita enam midagi kusagilt osta ei saanud. 
Nägi ta mul käes karbikese paberossa, kohe 
küsima: 

— Kas see kah oma ühisusest on ostetud? 

Ma ei tahtnud valetada ja tunnistasin puhta- 
südamliselt üles, et ei ole. Vabandasin en- 
nast sellega, et egas” iga tühja asja pärast 
ometi ühisuse poodi ei hakata minema. 

— Aga mispärast, siis mitte? — poiss 
kohe haavatuna küsima. 

— Noh, see ju nii tühine asi... 

— Kuipalju see paberossikarp maksab? 

— Ainult 30 marka. 

Poiss rehkendas ja vastas: 

— Selle pealt oleks tuleval aastal siis ju 
60 penni tagasi saanud! 

— Nii küll pojukene, aga mis on 60 penni! 

— Kuipalju sul valija vaja läheb? 
Üks karp päevas? 

— Jah, umbes.. 

— No "vaata! Iga päev 60 penni ja aas- 
tas-on 365 päeva... 

Poiss rehkendab paberi peal natukene ja 
rõhutab siis tõsise etteheitega: 

— Tervelt 250 marka saaks aasta pärast 
tagasi, kui kõik paberossid ühisusest ostaksid! 
Isa anna raha minu kätte, ma toon sulle 
iga päev karbi paberossa — ühisusest! 

Kord tuli ema lähedasest vürtspoest 5 
naela suhkruga. Poiss jällegi tõrelema: 

— Ema, miks sa suhkrut ähisusest ei 
toonud ? ! 

Ja päris järele ning rehkendas välja: 

— Meil läheb 5 naela suhkrut nädalas... 
260 naela aastas... maksab 22 marka nael... 
kokku 5720 marka... iga saja pealt 2 marka 
tagasi... Näe, vaata ometi, 114 marka võiks 
aasta pärast jälle tagasi saada! 

Ning poiss ei jätnud ka siin enne rahule, 
kui ema lubaduse annud, et ta suhkru ühi- 
suse poest ostab, ehk -raha tema kätte annab, 
et fema seda võiks teha. 

Paari päeva pärast läks tüli või pärast 
lahti. Ka seda olla ühisuse poest saada, 
aga ema toonud ometi mujalt! Igal nädalal 
läheb 3 naela võid... 50 marka nael... 
Jällegi võivat aasta pärast üle 150 marga 
tagasi saada. 

Ka liha-olla ühisusest saada. Seda mine- 
vat, nagu ema öelnud, tervelt 50 marga eest 
päevas ja vähemalt 350 marka saavat aasta 
pärast tagasi, kui kõik liha ühisusest ostetakse, 

Nii võitles Eedi igakord, kui midagi, mis 

ühisusest saada, mujalt oli ostetud, olgu 
tükikene riiet, olgu jahu, manna, riisi, seepi 
ehk muud, ükskõik mis. Ja kui talle vastu 
vaieldi, siis võeti paber ja pliiats ning näi- 
dati kohe ära, mitu marka ehk penni ostu 
pealt jälle kahju saadud. Olime päris hädas 
oma noore ühistegelasega, sest tema peale- 
käimine muutus juba tüütavaks. Aga muidu 
oli ta meile ometi nii kena poiss, et me 
teda palju haavata ei tahtnud. Ja seda sai 
ta ometi kuni pisarateni, kui tema poolt 
tõendatud ,kahjust“ ja ,kasust“ hoolimata 
seletasime, et ega iga tühja asja pärast ometi 
ei maksa ühisusesse jooksta. Andsime selle- 
pärast nii mõnigi kord üsna vastu oma taht- 
mist järele ja püüdsime järelandmisi võima- 
lust mööda ka täita, sest muidu oleks meid 
Eedi poolt uus ,peapesu“ ootanud. 

Ning nii ja teisiti tuli lõpuks välja, et me 
aasta jooksul ikkagi oma 52 tuhande marga 
eest kaupa ühisuse poest ära olime ostnud, 
millest vähemalt kaks kolmandikku küll- Eedi 
pealekäimiste arvele tuli kirjutada. Ilma 
selleta oleks see summa küll vaevalt üle 
paarikümne tuhande tõusnud. Ja kõigist 
pealekäimistest hoolimata ostsime sel'gi aastal 
teistest poodidest veel küllalt, mida niisama 
hästi ehk veel pareminigi ühisusest oleks 
võinud osta. Sest meie pidasime kõike seda 
värki ikkagi pool nalja-asjaks ja tegime ai- 
nult Eedi tahtmise pärast seda nalja kaasa. 

Ning kui aasta pärast ühisuse peakoosolek 
tuli ja puhas kasu ära jagati, siis arvasin 
ma Eedist võitu saanud olevat. Tulin koos- 
olekult koju ja seletasin talle: 

— Noh, armas pojuke, tuleb välja, et su 
»ühistegevusest“ suurtel inimestel ikkagi suurt 
sossi ei ole. 52 tuhande eest oleme ühisu- 
sest kaupa ostnud ja paljuks me sealt siis 
nüüd tagasi saame: 

— — Noh? 

— Ainult 1040 marka. 

— Aga osamaksu pealt? 

— 120 marka. Ja seda oleksime ka siis 
saanud, kui see 2000 marka oleksime panka 
pannud, mis nüüd ühisusesse maksime. 

Poiss mõtles natukene järele, ei vastanud 
vaga midagi ja läks nukralt minema. Rehken- 
das natukene oma laua ääres, seisatas, mõt- 
les jällegi ning... vaikis. Nähtavasti oli 
temagi suuremat ootanud, kui välja tuli. 
Paar päeva “oli ta nukker ja ei kõnelenud 
enam midagi ühistegevusest. Arvasin, et te- 
magi tuisupea nüüd asja üle tõsisemalt järele 
mõtlema on hakanud ja aru pähe võtab. 
Õigust ütelda — Eedikese nukrust nähes oli 
mul isegi kahju, et ma ,,kogusummat“ meelega 
suuremaks ei olnud nimetanud kui ta tõe- 
poolest oli. Miks pidin haiget tegema tema 
vaimustatud hingele!.. 

Kuid mõni päev hiljem tuleb poiss ühelt 
oma ühisuse läbirääkimiste koosolekult koju 

samasuguse lõkendava näoga, nagu kunagi 
varemalt, ja kukub mulle kallale: 

— Isa, küll sa aga petad! Arvad, et ma 
teada ei saa, õpetaja Annuk seletas täna 
kõik. Teie ühisusel on 2000 liiget ja neile 
' en kaupa müüdud 10 miljoni eest. Sellest 
on kasu tulnud 1 miljon 200 tuhat marka, 
kauplemise kuludeks on ära läinud 700 tuhat 
ja ligi 500 tuhat marka on puhastkasu üle- 
jäänud. Mõtle 500 tuhat marka! 

— Seda küll, aga... 

— Mis ,aga“ seal siis veel on! Kas see 
oleks parem olnud kui see 500 tuhat kaup- 
meeste taskusse oleks jäänud. Mõtle ometi: 
kui on sada ühisust ja igaüks 500 tuhat 
puhast kasu saab, kuipalju see siis aastas 
teeb ? 

— Kuipalju ta siis ikka teeb, pojukene ? 

— Eks sa rehkenda! Sada korda 500 
tuhat on 50 miljoni! Ja 50 uut miljonäri 
tuleks iga aasta, kui ühisusi ei oleks, aga 
nüüd on see raha kõik sinu oma! 

Pentsik poiss! 

— Kuidas siis minu oma, nui mina sealt 
ainult 1040 marka saan! 

—- Või tuhat nelikümmend marka. See on 
ainult üks osa sellest kasust, muu jääb aga 
ühisuse kassasse ja see on nõndasamuti iga 
liikme oma. Aga veel palju rohkem võiks 
teda ühisus teenida, kui liikmed tahaksid! 

—- Soo-oh? Kas õpetaja Annuk rääkis? 

— Muidugi rääkis. Eks sa rehkenda ise: 
teil on ühisuses 2000 liiget ja kui igaüks 
52.000 marga eest oleks ostnud, nagu meie, 
kuipalju see siis oleks teinud ? 

-— Noh, kuipalju ? 

See oleks teinud 104 miljoni, aga mitte 
10 miljoni. Ja kasu oleks saadud siis ka 
mitte 1 miljon 200 tuhat, vaid 12 miljoni. 
Ja puhast kasu oleks olnud ka mitte 500 
tuhat, vaid 5 miljoni. Ja kui oleks 100 nii- 
sugust ühisust, siis jääks kaupmeestel aasta 
jooksul teenimata mitte 50 miljoni, vaid 500 
miljoni. Mõtle ometi tervelt 500 miljoni marka 
jääks iga aastaga ühisuse liikmete rahaks! 

No vaata kus poiss! , Seal nüüd oli see 
minu oodatud võidulootus. 

-- Aga miks siis nüüd niipalju ei jää? 
Sada ühisust peaks Eestimaal ju praegugi 
ometi olema? 

— Jah, olema, just kui sa ise ei teaks! 
Sada ühisust on küll, võib olla on rohkemgi 
veel, aga ega igas ühisuses 2000 liiget pole, 
mõnes ainult 100 ja pole sedagi. Ja liikmed 
ostavad oma kaubad enamasti kõik mujalt, 
nagu sinagi ja ka ema alati tahtsid osta. 
Tede ühisuses pole mõni liige aastas paari- 
tuhade marga eestki ühisusest ostnud! Kas 
sedaviisi siis mõni kasu tuleb! Kudas meie 
oma raamatud, vihud, paberid ja suled kõik 
ühisusest ostame! — Vaata ometi, kui palju 
linnas igasuguseid kaupmehi on, ju nad kõik 

sellest kasust elavad ja rikkaks saavad, mis 
muidu ühisustesse jääks! 

— Ütle mis sa ütled, aga seekord andis 
poiss mulle küll niisuguse hoobi, missugust 
ma enne veel ei olnud tunnud. Katsusin 
tema rehkendustele mõttes järele rutata, kas 
kusagil mõni eksitus ei ole, aga võta või 
jäta: ei leidnud eksitust: nähtavasti oli tal 
õpetaja Annuki seletuse järele enne kõik õieti 
välja rehkendatud ja ladus mulle nüüd ainult 
ette. Tahes ehk tahtmata pidin minagi tun- 
nistama: kui ikka tõesti 200.000 inimest 
oleks, kes maha teeksid kõik ühisusest osta, 
mis vähegi võimalik, siis tuleks 500 miljoni 
puhastkasu aastas tõesti välja. Ja 200 tuhat 
inimest meie enam kui ühe miljoni hulgast — 
seda peaks võimalik olema kätte saada. Palju 
on küll neid, kes 50 tuhande eest aastas osta 
ei jõua, aga nende kõrval palju ka ni kes 
veel palju rohkem ostavad. 

Pagana poiss, see oli tõesti õpetund, mille 
gee põngerjas mulle nüüd valmistas. Ja kui 
ma nüüd veel vastu püüdsin vaielda, siis 
ainult selleks, et ehk tuleb veel midagi huvi- 
tavat välja. Ja ütlesin: 

— Võib olla, see kõik võib ju õige olla, 
mu poeg, aga asi on ikka see, et meie oma 
52.000 läbiostmise juures ühisusest rohkem 
kätte ei saa kui 1040 marka! 

— Juba jälle! Alles natukese aja eest 
seletasin sulle, et ühisuse raha nõndasamuti 

liikmete raha on. Mis on ühisuse kassasse 
jäetud, see on ju nõndasamuti liikmete oma. 
Ja õpetaja Annuk rääkis veel, et ka see ostu- 
raha, mida võib tagasi saada, tingimata ühi- 
susesse edasi peaks jäetama. 

— No jah, näed nüüd, isegi see peaks 
sinna jääma! 

— Muidugi peaks jääma! — sähvas poiss 
kärsitult. — Mõtle ometi: sina ostsid aastaga 
tervelt 52 tuhande eest ühisusest kaupa. Aga 
kust ühisus selle kauba sai? 

— Eks ostis muidugi mujalt? 

— Aga mille eest ta ostis? 

— Eks ikka raha eest? 

— Ja kust ta seda raha sai? 

— Noh, eks ikka osamaksudest. Ka meie 
maksime ju 2000 marka. 

— Ära tee ennast rumalaks! naeris poiss. 

- Kudas siis jälle 2000 marga eest niipalju 
lupa poes saab hoida, et sa 52.000 eest 
sealt osta võid! 

— Noh, siis on teised ehk rohkem indi 
nud. “Minu käest rohkem ei küsitud. 

— Või rohkem! Mõnel olla palju vähem 
veel, alles nüüd olla hakatud 2000 nõudma. 

Paaril ühisuse koosolekul käies oli minulgi 
küll juba selgeks saanud, kust ühisus suu- 
rema osa oma rahast saab, aga tahtsin siiski 
teada, kuidas mu tuisupea seda seletab, ja 
küsisin: 

—- Aga noh, kust ta oma kaubad siis saab? 

Ta peab nad laenatud rahaga ostma. 
Ta peab pangast raha laenama ja selle eest 
kallist protsenti maksma. Kas tead, mis 
pangast raha laenamine maksab? 

— Aga sina muidugi tead? 

—- Igatahes tean, õpetaja Annuk seletas: 
iga 100 marga eest tuleb aastas 10, 12 või 
isegi 15 marka protsenti maksta. Kui liik- 
med kõik raha, mis ühisusel kaupade muret- 
semiseks vaja läheb, ise kokku paneksid, siis 
võiks kaubad palju odavamad ja ühisuse 
puhaskasu veel palju suurem olla. Sina oleks 
pidanud vähemalt 5000 marka osamaksu 
maksma, siis oleks ehk hädavaevalt niipalju 
muretseda võidud, et sa niipalju osta said. 
Ja siis oleks võidud see 12 marka iga saja 
pealt, mis nüüd laenude eest panka makstud, 
sinu osamaksu peale .arvata. 5000 marka 
oleks sulle siis aastas 600 marka võinud 
juure tuua. 

— Aga kui 5000 marka täis, mis siis? 

— Ka siis ei peaks kasusid, mis ühisus 
teenib, sealt kunagi välja võtma, niikaua kui 
ühisuse juhatus ise väljavõtmist ei soovita. 
Sest mida rohkem ühisusel omal raha on, 
seda rohkem võib ta poodi kaupa muretsema 
hakata. Praegu pole ühisusest kõike kaupa 
veel saada, aga kui raha küllalt, siis võiks 
sinna kõiki kaupasi tuua. Ja liikmed võiks 
neid odavamini osta, kui ühisusel tarvis pole 
pankadest kallist raha laenata. 

Imelik mees, see õpetaja Annuk, pidin 
nüüd minagi tunnistama. Sest poolteise aasta 
jooksul poiste pead ühistegevust nii tihedalt 
täis tuupida, nagu minu Eedil, egas” see nalja 
asi pole. Mõtlesin, huvitav oleks kord teda 
oma silmaga näha ja temaga kas või natu- 
kene kõneledagi. 

Poisiga edasi vaielda oli praegu ülearune. 
Näha, et ta ühistegevuse asjas enam ühegi 
küsimuse taha kinni ei jää, kõnele temaga 
mis tahad ja vaidle kuidas tahes. Ja egas 
mina temaga nii põhjalikult vaielda ei 0S- 
kanudki. 

See õhtu jäi mulle tükiks ajaks meele, ehk 
õigem — ta püsib mul alati meeles. Ikka 
ja ikka kõlavad kõrvus mu pojukese lapse- 
likud unistused sellest, kuidas siis iga aasta 
500 miljoni rahva raha rahva enese võimu- 
sesse jääks, kui oleks 100 kahetuhande liik- 
melist ühisust, 8.' 0. 200.000 inimest, kes 
maha teeks kõike, mis vähegi võimalik, kind- 
lasti ja ainult tarvitajateühisusest osta. 200 
tuhat ühe miljoni hulgast, — kas peaks see 
tõesti ükskord nii võimata olema?... 


5. 
Ma sain õpetaja Annukiga kokku alles järg- 


misel sügisel ühel lastevanemate koosolekul 
T... gümnaasiumis. Noor mees, elav kõne, 

tulised silmad. Kõigest boolimata aga 
mitte sugugi haruldane välimuselt. 

Mul ei olnud muud juhust temaga mõtte- 
vahetusesse sattuda, kui et teiste hulgast 
läbi tema juure trügisin ja küsisin: 

— Vabandage, Teie vist olete hra Annuk? 

— Seda küll. ; 

Esitlesin ennast ja meie vahel sigines 
varsti elav kõne. Ma ei viivitanud juttu oma 
»Põleva küsimuse“ peale pööramast ja pärisin, 
kuidas selle ühisuse looga lugu koolis päris 
on, mis mu poja päris nii keema pannud. 

Jaa-ah, Teie poeg on päris täisverd 
ühistegelane. See uurib ja puurib iga küsi- 
muse põhjalikult läbi, enne kui rahule jääb. 
Saab vist tulevikus üks tubli ninamees meie 
ühistegelisele liikumisele. 

— Aga Teie ise, egas” poiss ju omast peast 
niiviisi... 

— Mina vaatasin asja peale ainult kui 
kooliõpetaja, kes tahab, et poisid vabal ajal 
iga kasuliku asjaga tegemist teeks. Ühte 
huvitab - sport, teist kirjandus, kolmandaid 
laul ja mäng. Las teevad siis mõned ka 
ühistegevust, pealegi —- kui sellest kogu kooli 
õppurkonnale kasu. Tegin katset niisama, 
ei tahtnud alguses kedagi osamaksu maks- 
misega ega muuga koormata, algasime nii, 
et ainult raamatute, heftide ja muu tarviliku 
kribukrabu kaäupluse-hing kokku pandi ja 
asi läks, polnud viga midagi. Põhikirja kir- 

jutasime alguses niisama, käsikaudu, aga peab 
ütlema — poisid täidavad seda hästi: mujalt 
eiosteta, koosolekutest võetakse elavalt osa, kõ- 
neldakse ja vaieldakse palju. Hulk elavust kor- 
raga juures, nii etasi mind ennastki juba märksa 
rohkem on huvitama hakkanud kui alguses. 

- Tubli, - tubli, töötage aga edasi, sellel 
asjal on mõtet! Minagi olen poisi tõttu ühis- 
tegelaseks saanud! 

— Tõesti?! 

- Ja mis sa teed, alguses ei annud poiss 
rahu, nüüd on asi aegapikku mind ennastki 
huvitama hakkanud. Ž 

— Ma tahan lähemal ajal ka oma poiste 
ühistegevuse natukese tõsisemale ja täisea- 
lisemale alusele “ viia. Neil on ühisustesse 
juba kena summakene kasuraha kogunud, 
esimesel ühisusel vist juba ligi 600 marka 
poisi kohta, selle paneme nüüd osamaksu- 
deks ja seame asja siis-päris eht tarvitajate- 
ühisuse moodi joonde. 600 margaga võib 
poiste kaubatarviduse raamatute ja kirjutus- 
materjali poolest juba täielikult rahuldada, 
igaüks ostab siis puhta raha eest, nagu poestki, 
ainult natukene odavamalt, ja saadud kasu 
tuleb aasta lõpul osamaksule juure. Nii on 
asi poistele vast veel huvitavamgi! 

— Minu poisile on ta juba praegugi huvi- 
tav küllalt! 

— Nähtavasti on asi kõigile päris huvitav. 
Kaalusin esialgu, et asutaks ühe ühisuse 

terve kooli kohta. Poleks vist nii hea olnud, 
sest siis poleks ühisusele nii ühtlane ja ühe- 
ealine liikmete kogu saanud. Ühele oleks 
olnud liig kerge, mis teistele liig raske. Nüüd 
seletan neile ühisuse koosolekuil asju aga 
nagu klassis, ja peaasi — iga klassi poisid 
saavad oma ette tegutseda, juhatuse liikmed 
olla jne. Kõik kooli ühisused aga liituvad 
omavahel kooli keskühisuseks ja siis on kogu 
asi meie koolis nagu väikene jäljend üle- 
maalisest tarvitajate liitumisest. Las töötavad 
ja võtavad vaimu! 

— Teil ikka vist küll päris palju tülinat 
sellega ! 

— On ka, aga asi tasub end teisel teel. 
Poiste vaim nagu” muutub palju elavamaks, 
õpivad kõnelema, põhjalikumalt arutama ja 
mõtlema. 

Ja lahkudes jäi mulle õpetaja Annukist 
koguni teine mulje kui see mul oli olnud 
alguses. Nägin, et ta polnudki mingi ise- 
äraldus, vaid üsna harilik tõsine koolimees, 
kes oskab poisse tööle panna ja kelle all nad 
töötada tahavad. 


6. 


Hiljem ei tulnudki mul oma poisiga enam 
suuremaid vaielusi selles asjas. Tema arvud 
olid minu peale nii tugevasti mõjunud, et 
ma nende ettekandmisest saadik tema ühis- 

tegevuse peale enam kunagi muigata ei saa- 
nud, vaid päris vaimustatud tarvitajateühi- 
suse poolehoidjaks hakkasin. Mis ,oma poest“ 
saada oli, selle järele ei läinud ma enam 
kunagi mujale. Ja mitte miski asi ei vihas- 
tanud mind rohkem kui nurin, mida mõni- 
kord oma kaasliikmete hulgas kuulsin: 

— Miks sealt ühisuse poest midagi oda- 
vam ei saa! 

Just kui seisaks asi selles mõnepennilises 
hinnavahes, mida oodatakse ja millega meie 
praegune nõrk ühisus veel kuidagi mitme- 
sajalise tugeva kaupmeeste perega võitu ajada 
ei jaksaks. Ja seletasin nurisejatele: 

— Andke ühisusele kasu nagu kaupmehele, 
aga andke ta ühisusele, kunni see tugevaks 
saab! Miks tahate seda kasu siis tingimata 
just kaupmeestele anda, et need tugevaks 
saaksid! 

Ma muretsesin omale koju suure hulga 
ühistegelist kirjandust, tellisin tänavu ka 
»Ühistegevuslehe“ ja ,Ühistegelised Uudised,“ 
ning loeme seda ühes pojaga mõlemad huvi- 
tusega. 

Tema on vanemaks ja targemaks läinud, 
mina niisamuti tunnistan: ka vanas eas võib 
veel "midagi õppida. 

Ja kui mõni noor, kes neid ridu loeb, 
oma vanadele kord niisama jaksaks ,tuule 
alla* teha, nagu minu poiss oma vana- 
dele, ütleksin talle kohe: 

— Tubli poiss! Ennem õpetagu juba muna 
kana, kui et kana ise midagi ei õpi. ' 

Oma poisi viimastest plaanidest ja tead- 
mistest pole ma aga veel jutustanudki. Uhis- 
tegelist kirjandust lugema hakates (ta oli 
lugemises üldse nobedam kui mina) jäi ta 
hiljuti ühe raamatu lugemisel järsku -süga- 
vasse mõttesse, haaras siis viimaks paberi 
ja hakkas midagi rehkendama. Viimaks, tüki 
aja järele, küsis ta minult järsku: 

— Isa, mis sa arvad, kui palju üks vabrik 
maksab? 

— Vabrikud on väga mitmesugused, — 
vastasin. 

— Aga umbes, noh, mitu miljoni?... 

— Mõni vabrik üks miljon, mõni kaks, 
mõni kümme, kakskümmend, viiskümmend 
ja veel rohkemgi. Nii kuidas vabrik on. 

— Tead, väljamaal, teistes riikides on tar- 
vitajateühisustel isegi oma vabrikud! 

— Ja-ah, on küll, ka mina olen sellest 
lugenud. 

— Eks saa nemad siis veel palju rohkem 
kasu! Ka see kasu, mille vabrikandid kauba 
pealt praegu saavad, jääb siis ühisusele, eks 
ole nii? 

— On küll. Kui nad ise on vabrikandid 
ja kaupmehed ühtlasi, eks nad siis saa ka 
kõik kasud omale, mis muidu vabrlkantidele 
ja kaupmeestele läheks. 

— Küll on tore! Ja see kasu saab siis 
niiviisi kõik ühisuse liikmete omaks. 

— Kuhu ta mujale ikka jääb. Liikmed 
on üheskoos ju kõik selle peremehed, mis 
ühisusel on. 

— Millal küll meie ühisus kord nii rik- 
kaks saab, et omale vabrikuid võib asutada! 

— Ära ütle ühtigi. Meie ühisuste kesk- 
ühisusel ongi juba mõned väiksed vabrikud. 

— Aga ainult väiksed. Väljamaal aga on 
päris suured vabrikud. 

— Võib olla, et ka meil ükskord saab. 

— Muidugi, miks ei saa. Tead, meie reh-, 
kendasime ju ükskord, et kui oleks 200 tuhat 
niisugust ühisuste liiget, kui sina, kes igal 
aastal kõik kaubad oma poest ostaksid, siis 
võiks aastas 500 miljoni puhast kasu saada. 
Ja selle raha eest võiksid ühisused siis ju 
suuri vabrikuid asutada. 

— Ühisused ehk küll mitte, aga ühisuste 
ühisus küll, niisugune nagu on meil kesk- 
ühisus. 

— Olgu peale, keskühisus on ju niisama 
ühisus, ja mis keskühisusel on, see on ju 
niisamuti kõigi liikmete oma, niisama nagu 
meie kooliski: poisid teevad oma ühisuse 
kaudu seda, mida nad üksinda teha ei saaks, 
ühisused jälle teevad keskühisuse kaudu seda, 
mida nad üksinda teha ei saaks. 

— Nii küll. 

— Ja kui siis ühisused poole osagi 500 

miljonist keskühisuse kätte annaksid, ka sel- 
lega võiks ju juba mitu vabrikut asutada, 
eks võiks? 

— Võiks muidugi. 

— Ja viimati, mitmekümne aasta pärast, 
ei oleks meie rahval siis enam kaupmehi 
ja vabrikante olemaski, vaid oleks ainult 
rahva oma kauplused ja rahva oma vabrikud! 

— Võib olla ehk oleks ka... vastasin poi- 
sile ja tundsin oma südant tuska täis kogu- 
vat mõtte juures, et nii võiks olla, aga ometi 
ei ole. Ja miks ei ole? Ei ole sellepärast, 
et meie oma ühisustele 200 tuhandet liiget 
ei saa, vaid ainult 20 tuhat! Ja veel selle- 
pärast, et ka need kakskümmend tuhat palju * 
rohkem kaupmeeste kui oma ühisuse põran- 
dat kulutavad, sellest hoolimata, et kaupme- 
hele sedasama raha tuleb maksta, mis ühi- 
suselegi. Mispärast peaks neil seal armsam 
olema kui oma poes!.., 

Aga: mis ma nüüd muidu nurisen! Eks 
olnud ju ka mina ise paari aasta eest sama- 
sugune tohmerjas! Just nagu oleks vana 
kuri ise ühisuse poe meelest alati ära pühki- 
nud, kuni viimaks mu Eedi selle mulle nii 
pähe "kulutas, et teda sealt enam keegi välja 
ei kanguta. 

Mu meel muutus järsku rõõmsamaks. Ja 
mõtlesin siis: Küllap saab ka kakssada tuhat, 
olgugi, et aeg läheb. Praegu aga ei ole ini- 
mesed veel selgusele jõudnud, mis neile tu- 

lus ja tuluta on, nagu mina isegi kahe 
aasta eest. 

Ja sellepärast mõtlesin: Panen õige kirja, 
kuidas minuga see arusaamisele tulek juhtus. 
Ehk loevad seda mõned noored, kes niisama 
toimetavad kui minu Eedi. Iga kana ei 
võta küll munalt õppust, aga mõni ehk ikka 
võtab. Aga vast juhtub, et minu seletus- 
kirja ka mõni kana ka ise loeb. Mind võiks 
ta siis ju ikka uskuda, sest mina olen sama- 
sugune, nagu temagi. 

Ja üks küsimus kipitab veel rinnus: Jgas 
koolis ei ole ju õpetaja Annukit!? kuid ehk 
võiks mõni teinegi õpetaja Annukiks saada, 
kui poisid (ja ehk tüdrukudki), kes neid ridu 
loevad, temalt tasakesti ja virgad olla tõota- 
des paluksid, et ta neid selles asjas niisama 
otsa peale aitaks, nagu õpetaja Annuk minu 
Eedit ja teisi tema koolivendi T... gümnaasi- 
umis. 

Kool ei tarvitse ju alati T... gümnaasium 
ning õpetaja ei tarvitse alati Annuk olla... 

Ainult seda oleks tarvis, et jõuaksime sin- 
napoole, et need 500 miljoni aastas tõesti 
meie oma hooleks jääks, mis nüüd iga aasta 
kaupmeeste kaukasse veerevad. 

Tõesti, tehke mis tahes, aga seda oleks 
tarvis! 


